Document ID: 32009D0818

DECIZIA COMISIEI
din 6 noiembrie 2009
de modificare a Deciziilor 2005/692/CE, 2005/731/CE, 2005/734/CE și 2007/25/CE privind gripa aviară cu privire la perioada lor de aplicare
[notificată cu numărul C(2009) 8454]
(Text cu relevanță pentru SEE)
(2009/818/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 22 alineatul (6),
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (4), în special articolul 18,
întrucât:
(1)
Comisia a adoptat mai multe măsuri de protecție cu privire la gripa aviară ca urmare a epidemiei acestei boli din sud-estul Asiei care a izbucnit în decembrie 2003 și a fost cauzată de virusul gripei aviare înalt patogene de subtip H5N1.
(2)
Măsurile respective sunt prevăzute, în special, în Decizia 2005/692/CE a Comisiei din 6 octombrie 2005 privind anumite măsuri de protecție împotriva influenței aviare în mai multe țări terțe (5), Decizia 2005/731/CE a Comisiei din 17 octombrie 2005 de stabilire a unor dispoziții suplimentare privind supravegherea gripei aviare la păsările sălbatice (6), Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a gripei aviare cauzate de subtipul H5N1 al virusului gripei A și de stabilire a unui sistem de depistare timpurie în zonele cu grad ridicat de risc (7) și Decizia 2007/25/CE a Comisiei din 22 decembrie 2006 privind anumite măsuri de protecție referitoare la influența aviară produsă de tulpini înalt patogene și circulația păsărilor de companie care își însoțesc proprietarii în Comunitate (8).
(3)
Decizia 2009/6/CE a Comisiei din 17 decembrie 2008 de modificare a Deciziilor 2005/692/CE, 2005/731/CE, 2005/734/CE și 2007/25/CE privind gripa aviară cu privire la perioada lor de aplicare (9) a prelungit aplicarea celor patru decizii menționate până la 31 decembrie 2009.
(4)
Focare de gripă aviară înalt patogenă de subtip H5N1 continuă să apară la păsări de curte și la păsări sălbatice, iar contactul apropiat al oamenilor cu păsările infectate continuă să cauzeze infecții la om cu virusul bolii menționate în țări terțe, aceste infecții fiind uneori fatale. Prin urmare există încă riscul ca boala să se răspândească din țările terțe în statele membre.
(5)
Prin urmare, pe lângă limitarea riscului direct cauzat de importurile de păsări de curte, de produse derivate de la păsări de curte și de păsări de companie, este necesară menținerea măsurilor de biosecuritate în vederea reducerii riscului de transmitere a gripei aviare înalt patogene, cauzată de virusul gripei A subtipul H5N1, de la păsările care trăiesc în sălbăticie la păsările de curte și la alte păsări ținute în captivitate, precum și menținerea sistemelor de depistare timpurie în zonele cu grad ridicat de risc.
(6)
Prin urmare, este necesară continuarea menținerii măsurilor prevăzute în Deciziile 2005/692/CE, 2005/731/CE, 2005/734/CE și 2007/25/CE în vederea reducerii riscului de transmitere a bolii menționate.
(7)
În consecință, perioada de aplicare a deciziilor menționate ar trebui prelungită până la 31 decembrie 2010.
(8)
Prin urmare, Deciziile 2005/692/CE, 2005/731/CE, 2005/734/CE și 2007/25/CE ar trebui modificate în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La articolul 7 din Decizia 2005/692/CE, data de „31 decembrie 2009” se înlocuiește cu data de „31 decembrie 2010”.
Articolul 2
La articolul 4 din Decizia 2005/731/CE, data de „31 decembrie 2009” se înlocuiește cu data de „31 decembrie 2010”.
Articolul 3
La articolul 4 din Decizia 2005/734/CE, data de „31 decembrie 2009” se înlocuiește cu data de „31 decembrie 2010”.
Articolul 4
La articolul 6 din Decizia 2007/25/CE, data de „31 decembrie 2009” se înlocuiește cu data de „31 decembrie 2010”.
Articolul 5
Statele membre iau imediat măsurile necesare pentru a se conforma prezentei decizii și publică măsurile respective. Statele membre informează imediat Comisia cu privire la aceasta.
Articolul 6
Prezenta decizie se adresează statelor membre.
Adoptată la Bruxelles, 6 noiembrie 2009.

Labels: 5
20
0
3
6